അങ്കണവാടികള് വിലയിരുത്താന് ആസൂത്രണ സമിതി തദ്ദേശ സ്ഥാപനങ്ങളുടെ പദ്ധതി നിര്വഹണ പുരോഗതിയില് 12.68 ശതമാനത്തോടെ ജില്ല ഒന്നാമത് ആലപ്പുഴ : ജില്ലയിലെ അങ്കണവാടികളുടെ നിലവിലെ അവസ്ഥയും പ്രവര്ത്തനങ്ങളും വിലയിരുത്താന് ജില്ലാ ആസൂത്രണ സമിതി യോഗം തീരുമാനിച്ചു. ആസൂത്രണ സമിതിയും ജില്ലാ വനിതാ ശിശു വികസന വകുപ്പും ചേര്ന്നാകും വിലയിരുത്തല് നടത്തുക. 10 മുതല് ജില്ലയിലെ അങ്കണവാടികളില് സര്വേ നടത്തും. അടിസ്ഥാന സൗകര്യങ്ങള്, ജലം വൈദ്യുതി ലഭ്യത, ശുചിമുറി സൗകര്യങ്ങള്, കെട്ടിടങ്ങളുടെ സുരക്ഷ, സ്വന്തമായി സ്ഥലമില്ലാതെ വാടക കെട്ടിടത്തില് പ്രവര്ത്തിക്കുന്ന അങ്കണവാടികളുടെ പരിമിതികള് തുടങ്ങിയ കാര്യങ്ങള് സര്വേയില് വിലയിരുത്തും. സര്വേ പൂര്ത്തിയാക്കിയ ശേഷം റിപ്പോര്ട്ട് പരിശോധിക്കാന് പ്രത്യേക ആസൂത്രണ സമിതി യോഗം ചേരും. തദ്ദേശ സ്ഥാപനങ്ങളുടെ പദ്ധതി നിര്വഹണ പുരോഗതിയില് 12.68 ശതമാനത്തോടെ ജില്ല സംസ്ഥാനതലത്തില് ഒന്നാം സ്ഥാനത്താണെന്നും തുടര്ന്നും ഈ മികവ് പുലര്ത്തണമെന്നും ആസൂത്രണ സമിതി നിര്ദ്ദേശിച്ചു. ജില്ലയിലെ 29 തദ്ദേശ സ്ഥാപനങ്ങളുടെ വാര്ഷിക പദ്ധതി ഭേദഗതിക്ക് ആസൂത്രണ സമിതി അംഗീകാരം നല്കി. ജില്ലാ ആസൂത്രണ സമിതി അദ്ധ്യക്ഷയും ജില്ലാ പഞ്ചായത്ത് പ്രസിഡന്റുമായ കെ.ജി.രാജേശ്വരി അദ്ധ്യക്ഷത വഹിച്ചു . കളക്ടര് എ.അലക്സാണ്ടര്, ജില്ലാ വികസന കമ്മീഷണര് കെ.എസ്.അഞ്ജു, ജില്ലാ പ്ലാനിംഗ് ഓഫിസര് എസ്.സത്യപ്രകാശ് , ആസൂത്രണ സമിതി അംഗങ്ങള്, വിവിധ വകുപ്പ് തല മേധാവികള്, തദേശ സ്വയം ഭരണ സ്ഥാപനങ്ങളിലെ അദ്ധ്യക്ഷന്മാര്, സെക്രട്ടറിമാര് എന്നിവര് ഓണ്ലൈന് യോഗത്തില് പങ്കെടുത്തു.